
RAPORT
  asupra
  proiectului de Lege pentru completarea Legii nr.272/2004 privind protecţia şi promovarea drepturilor copilului

În conformitate cu prevederile art. 95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a fost sesizată, spre dezbatere în fond, cu proiectul de Lege pentru completarea Legii nr.272/2004 privind protecţia şi promovarea drepturilor copilului, trimis cu adresa nr.PL.x.206 din 29 mai 2012 şi înregistrat cu nr. 31/430 din 31 mai 2012.
Senatul, în calitate de primă Cameră sesizată, a adoptat proiectul de lege în şedinţa din 21 mai 2012, în condiţiile articolului 75 alineatul (2) teza a III-a din Constituţia României, republicată.
Camera Deputaţilor este Cameră decizională, în conformitate cu dispoziţiile art.75 alin.(1) din Constituţia României, republicată, şi ale art. 92 alin. (9) pct.1 din Regulamentul Camerei Deputaţilor, republicat, cu modificările şi completările ulterioare.

Proiectul de lege are ca obiect de reglementare completarea Legii nr.272/2004 privind protecţia şi promovarea drepturilor copilului, cu modificările ulterioare, în sensul instituirii obligaţiei de a notifica autorităţile competente cu privire la persoanele în îngrijirea cărora vor rămâne minorii, în ipoteza în care părinţii sau alţi reprezentanţi legali ai acestora părăsesc ţara pentru o perioadă mai mare de 6 luni.

Consiliul Legislativ  a avizat favorabil proiectul de lege, cu observaţii şi propuneri, conform adresei cu nr.1340 din 16 decembrie 2011.
Guvernul României, conform punctului de vedere transmis prin adresa cu nr.55 din 13 ianuarie 2012, nu susţine adoptarea iniţiativei legislative.
Comisia pentru drepturile omului, culte şi problemele minorităţilor naţionale a avizat favorabil proiectul de lege, conform adresei cu nr.25/241 din 31 mai 2012.

Comisia pentru sănătate şi familie a avizat favorabil iniţiativa legislativă, conform adresei cu nr.28/112 din 14 iunie 2012.

În conformitate cu prevederile art.61 din Regulamentul Camerei Deputaţilor, republicat, cu modificările şi completările ulterioare, membrii Comisiei juridice, de disciplină şi imunităţi au examinat proiectul de lege în şedinţa din 11 septembrie 2012.

Din totalul de 23 de membri ai Comisiei juridice, de disciplină şi imunităţi au participat la dezbaterea iniţiativei legislative 17 deputaţi.
La lucrările Comisiei juridice de disciplină şi imunităţi au participat, în calitate de invitaţi din partea Ministerului Muncii, Familiei şi Protecţiei Sociale, doamna Georgeta Bratu – secretar de stat şi doamna Elena Tudor – director general. Doamna secretar de stat a comunicat membrilor Comisiei prezenţi la dezbateri faptul că ministerul în cauză nu susţine adoptarea proiectului de lege, precizând că în prezent se află în procedură de avizare interministerială un proiect de lege privind modificarea şi completarea Legii nr.272/2004 privind protecţia şi promovarea drepturilor copilului, proiect în cuprinsul căruia este reglementată şi soluţia legislativă propusă în iniţiativa legislativă aflată în dezbaterea Comisiei juridice, de disciplină şi imunităţi.
În urma dezbaterilor, membrii Comisiei juridice, de disciplină şi imunităţi au hotărât, cu unanimitate de voturi, să propună plenului Camerei Deputaţilor respingerea proiectului de Lege pentru completarea Legii nr.272/2004 privind protecţia şi promovarea drepturilor copilului, întrucât dispoziţiile cuprinse în propunerea legislativă nu soluţionează fondul problemei şi contravin prevederilor art.483 şi art.487 din Legea nr.287/2009 privind Codul civil, republicată, conform cărora singura instituţie competentă să se pronunţe cu privire la delegarea exercitării autorităţii părinteşti este instanţa de tutelă, care are în competenţa sa toate procedurile prevăzute de cod privind ocrotirea persoanei fizice.
Proiectul de lege face parte din categoria legilor ordinare. 

